*Œuvres complètes de Rutebeuf, texte établi, traduit, annoté et présenté avec variantes par Michel Zink*,

M. Zink, 1990 : Paris, Garnier, vol. 2, pp. 292-294.

**C’EST DE NOTRE DAME**

I

Chanson m’estuet chantier de la meilleur

Qui onques fust ne qui jamais sera.

Li siens douz chans garit toute douleur :

Bien iert gariz cui ele garira.

Mainte arme a garie ;

Huimais ne dot mie

Que n’aie boen jour,

Car sa grant dosour

N’est nuns qui vous die.

II

Mout a en li cortoizie et valour ;

Bien et bontei et charitei i a.

Con folz li cri merci de ma folour :

Foloié ai, s’onques nuns foloia.

Si pleur ma folie

Et ma fole vie ;

Et mon fol senz plour

Et ma fole errour

Ou trop m’entroblie.

III

Quant son doulz non reclainment picheour

Et il dient son *Ave Maria*,

N’ont puis doute dou Maufei tricheour

Qui mout doute le bien qu’en Marie a,

Car qui se marie

En teile Marie,

Boen mariage a :

Marions nos la,

Si avrons s’aïe. *f. 82 r° 2*

IV

Mout l’ama cil qui, de si haute tour

Com li ciel sunt, descendi juque sa.

Mere et fille porta son creatour

Qui de noiant li et autres cria.

Qui de cuer s’escrie

Et merci li crie

Merci trovera :

Jamais n’i faudra

 Qui de cuer la prie.

V

Si com hon voit le soloil toute jor

Qu’en la verrière entre et ist et s’en va,

Ne l’enpire tant i fiere a sejour,

Ausi vos di que onques n’empira

La Vierge Marie[[1]](#footnote-2) :

Vierge fu norrie,

Vierge Dieu porta,

Vierge l’aleta,

 Vierge fu sa vie.

Explicit.

*Manuscrits : B*, f.61 r° ; *C*, f. 82 r°. *Texte de* C.

**Titre** : *B* Une chanson de Nostre Dame - **14**. *B* p. et f. - *strophe IV B mq. -* **37**. *B* envoit - *B* Explicit la chanson Nostre Dame.

1. Cf. *Théophile* 492-497. Voir aussi *Les neuf joies de Notre Dame* 173-176. Cette comparaison est extrêmement fréquente dans la littérature édifian­te et théologique. [↑](#footnote-ref-2)